এ পৃথিবীতে মানুষের ব্যস্ততা আমৃত্যু। বিরামহীন ব্যস্ততাটি ভোগের আয়োজনে লাগাতর বৃদ্ধি আনার।কবরে পৌছা পর্যন্ত মানুষ সে ভাবনা ও সে ব্যস্ততার মধ্যেই ডুবে থাকে। পবিত্র কোরআনে মহান আল্লাহতায়ালা সে ব্যস্ততাটি চিত্রিত করেছেন এভাবেঃ “প্রাচুর্যের প্রতিযোগিতা তোমাদেরকে ডুবিয়ে রাখে যতক্ষণ না তোমরা কবরে গিয়ে পৌঁছো।”–(সুরা তাকাছুর আয়াত ১-২)। বেশী বেশী পাওয়ার ক্ষুধা এতই তীব্র যে নবীজী (সাঃ) বলেছেন, একমাত্র মাটিই অর্থাৎ মাটির গর্ভে ফিরে যাওয়াই এ পেট পূর্ণ করতে পারে। সে বিরামহীন ব্যস্ততার মাঝে মানুষ ভুলে থাকে জীবনের সবচেয়ে গুরুত্বপূর্ণ বিষয়টি। সেটি পরকালের কল্যাণ। প্রশ্ন হলো,এরূপ তাড়াহুড়ায় মানুষের কল্যাণ কতটুকু? শান্তিই বা কতটুকু?। পার্থিব এ জীবন তো স্বল্পকালীন, আসল বাসস্থান পরকালে। সেখানে মৃত্যু নাই,আছে এক অনন্ত অসীম কালের জীবন। সে পরকালীন জীবনের সাফল্যটি অর্জন করতে হয় এ পার্থিব জীবনে বসে। সমাজ সংসারের মধ্যে থেকেও প্রতি পদে আখেরাতের কল্যাণে বিপুল বিনিয়োগ বাড়ানো যায়। এবং সেটি সিরাতুল মোস্তাকীমের পথ বেয়ে। মহান আল্লাহতায়ালার নির্দেশ তো সেটাই। শহীদগণ তো জীবনটাই বিলিয়ে দেয় জান্নাতের লক্ষ্যে। তাদের প্রাপ্তিটাও ফলে বিশাল। কিন্ত এ জীবনের সবটুকু সময়, শ্রম ও মেধার বিনিয়োগ যদি স্বল্পকালীন এ জীবনের আনন্দ বাড়াতেই শেষ হয়ে যায় তবে তা আখেরাতে কি কল্যাণটি আনবে? এমন ব্যস্ততা পরকালে শুধু ব্যর্থতাই বাড়ায়,এবং নিশ্চিত করে জাহান্নামে পৌঁছানোটি। সে ঘোষণাটি পবিত্র কোরআনে বার বার এসেছে। ক্ষুদ্র পার্থিব জীবনের কোন সফলতাই জান্নাত হারানোর সে ব্যর্থতা দূর করতে পারে না। তাই এ ব্যস্ততা কোন চিন্তাশীল সুস্থ্য মানুষের প্রায়োরিটি হতে পারে না।